Document ID: 31996R1107

KOMISSION ASETUS (EY) N:o 1107/96,
annettu 12 päivänä kesäkuuta 1996,
neuvoston asetuksen (ETY) N:o 2081/92 17 artiklassa säädetyn menettelyn mukaisesta maantieteellisten merkintöjen ja alkuperäisnimitysten rekisteröinnistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) N:o 2081/92 (1) ja erityisesti sen 17 artiklan,
sekä katsoo, että
asetuksen (ETY) N:o 2081/92 17 artiklan mukaisesti jäsenvaltiot ovat ilmoittaneet komissiolle kuuden kuukauden kuluessa kyseisen asetuksen voimaantulosta oikeudellisesti suojatut tai käytössä vakiintuneet nimitykset, jotka ne haluavat rekisteröidä,
tarkasteltaessa kyseisten nimitysten yhdenmukaisuutta asetuksen (ETY) N:o 2081/92 kanssa osoittautui, että tietyt niistä ovat mainitun asetuksen säännösten mukaiset, joten ne voidaan rekisteröidä ja suojata näin yhteisön tasolla maantieteellisenä merkintänä tai alkuperänimityksenä,
yleisnimiä ei rekisteröidä,
7 artiklaa ei sovelleta asetuksen (ETY) N:o 2081/92 17 artiklassa säädettyyn menettelyyn,
asetuksen (ETY) N:o 2081/92 14 artiklan 3 kohdan mukaan alkuperänimitystä tai maantieteellistä merkintää ei saa rekisteröidä, jos tavaramerkin maineen ja kuuluisuuden sekä sen käyttöajan pituuden perusteella rekisteröinti saattaisi johtaa kuluttajaa harhaan tuotteen tunnistamisessa,
jos yksittäinen tuottaja suojaa asetuksen (ETY) N:o 2037/93 (2) 1 artiklassa säädettyjen edellytysten mukaisesti aluperänimityksen tai maantieteellisen merkinnän, jonka nimi on jo rekisteröity tavaramerkkinä, kyseinen tuottaja ei saa estää muita määrätyn alueen rekisteröityä eritelmää noudattavia tuottajia käyttämästä suojattua alkuperänimitystä tai suojattua maantieteellistä merkintää,
jos tavaramerkkiä ja alkuperänimitystä tai maantieteellistä merkintää mahdollisesti käytetään samanaikaisesti, voidaan yhden asetuksen (ETY) N:o 2081/92 13 artiklassa mainitun edellytyksen mukaista tavaramerkin käyttöä jatkaa, jos mainitun asetuksen 14 artiklan 2 kohdassa säädetyt edellytykset täyttyvät,
on otettava huomioon tiettyjen jäsenvaltioiden ilmoitus siitä, että tiettyjen nimitysten osien osalta suojaa ei ole haettu,
suojattujen alkuperänimitysten ja maantieteellisten merkintöjen rekisteröinti ei vapauta velvoitteesta noudattaa maataloustuotteita ja elintarvikkeita koskevia voimassa olevia säännöksiä, ja
äänestyksen yhteydessä asetuksen (ETY) N:o 2081/92 15 artiklassa säädetty komitea ei ole antanut lausuntoaan puheenjohtajansa asettamassa määräajassa; komitean lausunnon puuttuessa komissio teki edellä mainitun artiklan mukaisesti neuvostolle ehdotuksen, että se ratkaisisi asian määräenemmistöllä kolmen kuukauden määräajassa; ottaen huomioon, että neuvosto ei ole tehnyt ratkaisuaan kyseisessä määräajassa, komissio vahvistaa ehdotetut toimenpiteet,
ON ANTANUT TÄMÄN ASETUKSEN:
1 artikla
Liitteessä mainitut nimitykset rekisteröidään suojattuna maantieteellisenä merkintänä (SMM) tai suojattuna alkuperänimityksenä (SAN) asetuksen (ETY) N:o 2081/92 17 artiklan mukaisesti.
Nimitykset, joita ei mainita liitteessä mutta jotka on ilmoitettu mainitun asetuksen 17 artiklan mukaisesti, ovat edelleen suojattuja kansallisella tasolla, kunnes niitä koskeva päätös tehdään.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä kesäkuuta 1996.

Labels: 3
17
6